સૂત્રોએ કહ્યું હતું કે સેબીને માલૂમ થયું છે કે ICICI પ્રુડેન્શિયલ, તેના સીઈઓ અને સંબંધિત ફંડ મેનેજરોની કામગીરી યુનિટ હોલ્ડર્સના હિતમાં ન હતી. છેલ્લાં દિવસે ફંડે ICICI સિક્યુરિટીઝનો આઈપીઓ બચાવવા માટે બિડમાં ફેરફાર કર્યો અને વધારે નાણાંનું રોકાણ કર્યું જે મ્યુચ્યુઅલ ફંડ નિયમોનો ભંગ છે અને તેને સંબંધિત આચારસંહિતાનો પણ ભંગ છે. માર્ચમાં ICICI સિક્યુરિટીઝનો આઈપીઓ આવ્યો હતો, જે અંતર્ગત ૫૧૯-૫૨૦ રૂપિયાની પ્રાઈઝ બેન્ડ સાથે ૭,૭૨,૪૯,૫૦૮ શેર ઈશ્યુ કરાયા હતા. જોકે ઈશ્યુને નબળો પ્રતિસાદ મળ્યો એટલે તેણે ઈશ્યુ સાઈઝ ઘટાડીને ૩૫૦૦ કરોડ રૂપિયા આસપાસ કરી દીધી હતી. ઈશ્યૂના છેલ્લાં દિવસે એન્કર પોર્શન સહિત ૮૮ ટકા સબસ્ક્રાઈબ થયો હતો. ICICI પ્રુડેન્શિયલ મ્યુચ્યુઅલ ફંડે તેની પાંચ સ્કીમ-ICICI પ્રુ બેલેન્સ્ડ એડવાન્ટેજ ફંડ, ICICI પ્રુ બેલેન્સ્ડ ફંડ, ICICI પ્રુ બેન્કિંગ એન્ડ ફાઈનાન્સિયલ સર્વિસીઝ ફંડ, ICICI પ્રુ ફોકસ્ડ બ્લુચીપ ઈક્વિટી ફંડ અને ICICI પ્રુ વેલ્યુ ફંડ સિરીઝ 19- હેઠળ ૧.૨૩ કરોડ શેર ૫૨૦ રૂપિયાના ભાવે મેળવવા માટે અરજી કરી હતી. આમ તેણે ક્યુઆઈબી કેટેગરીમાં ૬૪૦ કરોડ રૂપિયાનું રોકાણ કર્યું હતું. આ પૈકી ૪૦૦ કરોડ રૂપિયાનું રોકાણ પ્રથમ દિવસે કર્યું હતું અને છેલ્લાં દિવસે ૨૪૦ કરોડ રૂપિયાનું રોકાણ કર્યું હતું. તેના પરથી સ્પષ્ટ થયું હતું કે ઈશ્યુ પૂરો ભરાઈ જાય અને નિષ્ફળ ન જાય તે માટે છેલ્લાં દિવસે ફંડે વધારાનું ૨૪૦ કરોડ રૂપિયાનું રોકાણ કર્યું હતું.